Document ID: 32004D0930

KOMISJONI OTSUS,
28. detsember 2004,
ühenduse rahalise toetuse eraldamise kohta liikmesriikide kavandatud meetmetele kontroll-, inspekteerimis- ja järelevalveprogrammide rakendamiseks aastal 2004 (teine osamakse)
(teatavaks tehtud numbri K(2004) 5310 all)
(2004/930/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 2004. aasta otsust 2004/465/EÜ liikmesriikide kalanduse kontrollprogrammidele eraldatava ühenduse rahalise toetuse kohta, (1) eriti selle artikli 6 lõiget 1,
ning arvestades järgmist:
(1)
Liikmesriigid on edastanud komisjonile oma kalanduse kontrollprogrammid ajavahemikuks 1. jaanuar 2004 kuni 31. detsember 2004 koos taotlustega ühenduse rahalise toetuse saamiseks, et katta kõnealuste programmide elluviimiseks vajalikud kulud.
(2)
Otsuse 2004/465/EÜ artiklis 4 loetletud meetmetega seotud taotlused võivad saada ühenduse toetust.
(3)
On asjakohane määrata 2004. aastaks igale liikmesriigile otsuse 2004/465/EÜ artiklis 4 nimetatud meetmete jaoks abikõlblike kulutuste raames antava ühenduse toetuse piirsummad, ühenduse toetuse määr sellistele meetmetele ning tingimused, mille puhul ühendus hüvitab riiklikud kulutused.
(4)
Vastavalt otsuse 2004/465/EÜ artiklile 8 peavad liikmesriigid võtma oma kulukohustused 12 kuu jooksul alates aasta lõpust, mil neid teavitatakse käesolevast otsusest. Samuti peavad nad järgima kõnealuse otsuse sätteid kavade käivitamise ja hüvitamistaotluste esitamise kohta.
(5)
Käesolevas otsuses sätestatud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu
Käesoleva otsusega kehtestatakse ühenduse rahalise toetuse summa igale liikmesriigile, ühenduse rahalise toetuse määr ja tingimused, mille alusel võib anda toetust otsuse 2004/465/EÜ artiklis 4 nimetatud meetmete jaoks.
Artikkel 2
Elektroonilised lokaliseerimisseadmed
1. Kulude katmiseks, mis on seotud elektrooniliste lokaliseerimisseadmete ostu ja nende laeva pardale paigutamisega ja mille abil on kalapüügi seirekeskustel võimalik jälgida laevu teatud vahemaa tagant laevaseiresüsteemi vahendusel, on võimalik saada rahalist toetust maksimaalset 4 500 euro ulatuses laeva kohta I lisas kehtestatud piires.
2. Lõikes 1 ettenähtud 4 500 eurose ülemmäära piiresse jäävate kulutuste puhul on ühenduse rahalise toetuse määr esimese 1 500 eurose abikõlbliku kuluosa katteks 100 %.
3. Ühenduse rahaline toetus abikõlblike kulutuste katteks, mis ulatuvad 1 500 eurost kuni 4 500 euroni laeva kohta, ei või ületada 50 % selliste kulutuste summast.
4. Elektroonilised lokaliseerimisseadmed peaksid vastama nõuetele, mis on kehtestatud komisjoni 18. detsembri 2003. aasta määrusega (EÜ) nr 2244/2003, millega kehtestatakse üksikasjalikud eeskirjad laevaseire satelliitsüsteemide kohta. (2)
Artikkel 3
Uued tehnoloogiad ja IT-võrgud
Kulude katmiseks, mis on seotud infotehnoloogia soetamise, seadistamise ja sellega seonduva tehnilisele abiga ning IT-võrkude ülesseadmisega eesmärgiga võimaldada tõhusat ja turvalist kalandustegevuse seire, kontrolli ja järelevalvega seotud teabevahetust, on võimalik saada rahalist toetust 50 % ulatuses abikõlblikest kulutustest II lisas sätestatud piires. Kuid kulude katmiseks, mis on seotud Kergueleni saarel asuva jaama investeeringutega radari/satelliidi andmete vastuvõtmiseks ja töötlemiseks, on võimalik saada rahalist toetust 40 % ulatuses abikõlblikest kulutustest II lisas sätestatud piires.
Artikkel 4
Uute tehnoloogiate katseprojektid
1. Kulude katmiseks, mis on seotud katseprojektidega, et rakendada kalandustegevuse seire parandamise eesmärgil uusi tehnoloogiad, on võimalik saada rahalist toetust 50 % ulatuses abikõlblikest kulutustest III lisas sätestatud piires.
2. Katseprojektid peaksid vastama tingimustele, mis on sätestatud komisjoni 18. augusti 2003. aasta määruses (EÜ) nr 1461/2003, milles sätestatakse kalandustegevust käsitlevate andmete elektroonilise edastamise ja kaugseire katseprojektide tingimused. (3)
Artikkel 5
Koolitus
Kulude katmiseks, mis on seotud kalandusvaldkonna seire, kontrolli ja järelevalve eest vastutavate riigiteenistujate koolitus- ja vahetusprogrammidega, on võimalik saada rahalist toetust 50 % ulatuses abikõlblikest kulutustest IV lisas sätestatud piires.
Artikkel 6
Katsevaatlused ja vaatluskavad
1. Kulude katmiseks, mis on seotud katsevaatluste ja vaatluskavadega, on võimalik saada rahalist toetust 50 % ulatuses abikõlblikest kulutustest V lisas sätestatud piires.
2. Need projektid peaksid vastama eelkõige tingimustele, mis on sätestatud nõukogu 26. aprilli 2004. aasta määruses (EÜ) nr 812/2004, millega sätestatakse meetmed, mis käsitlevad vaalaliste juhuslikku püüki kalanduses, ja muudetakse määrust (EÜ) nr 88/98. (4)
Artikkel 7
Kulude hindamine
Kulude katmiseks, mis on seotud ühenduse kalanduspoliitika kontrolli kulude hindamissüsteemi rakendamisega, on võimalik saada rahalist toetust 50 % ulatuses abikõlblikest kulutustest VI lisas sätestatud piires.
Artikkel 8
Seminarid ja meediavahendid
Kulude katmiseks, mis on seotud algatustega, sealhulgas seminaride ja meediavahenditega, mille eesmärk on kalameeste ja teiste asjassepuutuvate isikute, näiteks inspektorite, prokuröride ja kohtunike, samuti laiema avalikkuse teavitamine vajadusest võidelda vastutustundetu ja ebaseadusliku kalapüügi vastu ning tutvustada neile ühise kalanduspoliitika eeskirjade rakendamist, on võimalik saada rahalist toetust 75 % ulatuses abikõlblikest kulutustest VII lisas sätestatud piires.
Artikkel 9
Kalanduse patrull-laevad ja õhusõidukid
Kulude katmiseks, mis on seotud liikmesriikide pädevate ametiasutuste poolt kalandustegevuse vaatlusteks ja järelevalveks kasutatavate laevade ja õhusõidukite soetamise ja kaasajastamisega, on võimalik saada VIII lisas sätestatud piires rahalist abi järgmiselt:
-
1. mail 2004 ühinevate liikmesriikide puhul 50 % ulatuses abikõlblikest kulutustest;
-
teiste liikmesriikide puhul 25 % ulatuses abikõlblikest kulutustest.
Artikkel 10
Kulude hüvitamise nõuded
Kulude hüvitamise nõuded ja ettemaksete nõuded on kooskõlas otsuse 2004/465/EÜ artiklitega 12 ja 13 ning I lisa C osaga.
Artikkel 11
Käesolev otsus on adresseeritud liikmesriikidele.
Brüssel, 28. detsember 2004

Labels: 19
5
8
6
12